LV Eiropas Savienības Oficiālais Vēstnesis C 300/8

Paziņojums par daļējas starpposma pārskatīšanas uzsākšanu attiecībā uz antidempinga pasākumiem, kas piemērojami Krievijas izcelsmes amonija nitrāta importam

(2005/C 300/03)

Komisija ir saņēmusi pieprasījumu uzsākt daļēju starpposma pārskatīšanu saskaņā ar 11. panta 3. punktu Padomes Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (“pamatregula”) (1), kurā jaunākie grozījumi izdarīti ar Padomes Regulu (EK) Nr. 461/2004 (2).

1. Pieprasījums veikt pārskatīšanu

Šo pieprasījumu iesniedza atklātā akciju sabiedrība (AAS) “Mineral and Chemical Company EuroChem” (“pieprasījuma iesniedzējs”), ražotājs eksportētājs no Krievijas.

2. Ražojums

Ražojums, uz kuru attiecas pārskatīšana, ir Krievijas izcelsmes cietie mēslošanas līdzekļi (“attiecīgais ražojums”) ar amonija nitrāta saturu vairāk nekā 80 % no svara, kurus parasti deklarē ar KN kodiem 3102 30 90, 3102 40 90, ex 3102 29 00, ex 3102 60 00, ex 3102 90 00, ex 3105 10 00, ex 3105 20 10, ex 3105 51 00, ex 3105 59 00 un ex 3105 90 91. Šie KN kodi ir norādīti vienīgi informācijai.

3. Spēkā esošie pasākumi

Patlaban spēkā esošais pasākums ir galīgs antidempinga maksājums, kas ar Padomes Regulu (EK) Nr. 658/2002 (3), kurā jaunākie grozījumi izdarīti ar Padomes Regulu (EK) Nr. 945/2005 (4), ir noteikts attiecībā uz Krievijas izcelsmes amonija nitrāta importu.

4. Pārskatīšanas pamatojums

Pieprasījuma pamatā saskaņā ar 11. panta 3. punktu ir pieprasījuma iesniedzēja sniegtie prima facie pierādījumi tam, ka ir mainījušies apstākļi, pamatojoties uz kuriem tika noteikti esošie pasākumi, un ka šīs izmaiņas ir ilglaicīgas.

Pieprasījuma iesniedzējs izvirza apgalvojumu, to pamatojot ar prima facie pierādījumiem, ka, salīdzinot tā izmaksas ar tā eksporta cenām, tiktu konstatēta dempinga starpība, kas ir ievērojami zemāka par pašreizējo pasākumu līmeni. Tāpēc pasākumu piemērošana līdzšinējā līmenī, kuru noteica pēc iepriekš noteiktās kaitējumu starpības, nav vairs vajadzīga, lai neitralizētu dempingu.

5. Dempinga noteikšanas procedūra

Apspriedusies ar Padomdevēju komiteju un konstatējusi, ka pierādījumi ir pietiekami, lai pamatotu daļējas starpposma pārskatīšanas uzsākšanu, Komisija saskaņā ar pamatregulas 11. panta 3. punktu uzsāk pārskatīšanu, kurā tiks izvērtēts tikai tāds dempings, kas attiecināms uz pieprasījuma iesniedzēju.

a) Anketas

Lai iegūtu informāciju, ko tā uzskata par vajadzīgu ir izmeklēšanai, Komisija pieprasījuma iesniedzējam un attiecīgās eksportētājvalsts iestādēm nosūtīs anketas. Šai informācijai un pierādījumiem, ar kuriem tā pamatota, jānonāk Komisijā šā paziņojuma 6. punkta a) apakšpunktā noteiktajā termiņā.

b) Informācijas vākšana un uzklausīšanu organizēšana

Ar šo visas ieinteresētās personas ir aicinātas darīt zināmu savu viedokli, sniegt informāciju, kas papildina atbildes uz anketas jautājumiem, kā arī pierādījumus, ar kuriem tā pamatota. Šī informācija un pierādījumi, ar kuriem tā pamatota, jānogādā Komisijā šā paziņojuma 6. punkta a) apakšpunktā noteiktajā termiņā.

Turklāt Komisija var uzklausīt ieinteresētās personas, ja tās to pieprasa un norāda konkrētus iemeslus, kādēļ tās jāuzklausa. Minētais pieprasījums jāiesniedz šā paziņojuma 6. punkta b) apakšpunktā noteiktajā termiņā.

6. Termiņi

a) Termiņi, kas jāievēro, lai personas pieteiktos, iesniegtu aizpildītas anketas un jebkuru citu informāciju

Lai izmeklēšanā varētu ņemt vērā sniegto informāciju, visām ieinteresētajām personām 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi, jāpiesakās, sazinoties ar Komisiju, jādara zināms savs viedoklis un jāsniedz atbildes uz anketas jautājumiem vai jebkura cita informācija. Jānorāda, ka vairākumu pamatregulā noteikto procesuālo tiesību īsteno, ja attiecīgā persona piesakās iepriekš minētajā termiņā.

b) Uzklausīšana

Visas ieinteresētās personas tajā pašā 40 dienu termiņā var arī pieprasīt, lai Komisija tās uzklausa.

7. Rakstiski iesniegta informācija, atbildes uz anketas jautājumiem un sarakste

Visi ieinteresēto personu dokumenti un pieprasījumi jāiesniedz rakstveidā (tie nedrīkst būt elektroniskā formātā, izņemot gadījumus, kad norādīts citādi), norādot ieinteresētās personas vārdu/nosaukumu, adresi, e-pasta adresi, tālruņa, faksa un/vai teleksa numuru. Visai rakstiski iesniegtajai informācijai, ieskaitot šajā paziņojumā pieprasīto informāciju, atbildēm uz anketas jautājumiem, kā arī korespondencei, ko ieinteresētās personas veic konfidenciāli, jābūt ar norādi “Ierobežota pieejamība” (5), un saskaņā ar pamatregulas 19. panta 2. punktu šiem dokumentiem jāpievieno nekonfidenciāla versija ar norādi “IZSKATĪŠANAI, KO VEIC IEINTERESĒTĀS PERSONAS”.

Adrese sarakstei ar Komisiju:

European Commission Directorate General for Trade Directorate B Birojs: J-79 5/16 BE-1049 Brussels Fakss: (32-2) 295 65 05.

8. Nevēlēšanās sadarboties

Ja kāda ieinteresētā persona atsakās nodrošināt piekļuvi vajadzīgajai informācijai vai to nesniedz noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos konstatējumus saskaņā ar pamatregulas 18. pantu var sniegt, pamatojoties uz pieejamajiem faktiem.

Ja konstatē, ka kāda no ieinteresētajām personām ir sniegusi nepatiesu vai maldinošu informāciju, to neņem vērā un izmanto pieejamos faktus. Ja kāda ieinteresētā persona nesadarbojas vai sadarbojas tikai daļēji, un tāpēc konstatējumu pamatā saskaņā ar pamatregulas 18. pantu ir rīcībā esošie fakti, minētajai personai rezultāts var būt mazāk labvēlīgs nekā tad, ja tā būtu sadarbojusies.

(1) OV L 56, 6.3.1996., 1. lpp.

(2) OV L 77, 13.3.2004., 12. lpp.

(3) OV L 102, 18.4.2002., 1. lpp.

(4) OV L 160, 23.6.2005., 1. lpp.

(5) Tas nozīmē, ka dokuments paredzēts tikai iekšējām vajadzībām. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar 19. pantu pamatregulā un 6. pantu PTO Nolīgumā par GATT 1994 VI panta īstenošanu (Antidempinga nolīgums).